יו"ר ישראל ביתנו הוסיף כי האידיאולוגיה המנחה את הקואליציה המתגבשת אינה עולה בקנה אחד עם עקרונותיו. "בשולי הכנסת ה-19, הנושא המרכזי כאן בבית הזה נסוב סביב חוק הלאום ומי שזוכר חוק הלאום היו לו כמה גרסאות, זה היה נושא מרכזי שכמעט קרע את הקואליציה מבפנים. פתאום בכנסת ה-20 הנושא הזה לגמרי לא חשוב, זה ממש לא מופיע. אני יכול להזכיר עוד כמה דוגמאות, למשל עניין פסקת ההתגברות, אז פתאום מישהו שם וטו על זה", אמר. "כעת הדבר הראשון שעושים זה לבטל את חוק המשילות ולהרחיב לכמות בלתי מוגבלת של סגנים וסגני שרים. אי אפשר לקרוא להידוק חגורה ומצד שני לקרוא להגדלת כמות השרים וסגניהם.



ליברמן התייחס להסכמים הקואליציוניים ואמר כי נתניהו תכנן להכניס את המחנה הציוני בהמשך הקדנציה, במקום ישראל ביתנו. "דבר נוסף שמעיד על הכוונות יותר מכל דבר אחר: מי שראה את סעיף 5 בהסכם עם יהדות התורה ומפלגת כולנו, לא יכול שלא להידלק לו נורה אדומה. כתוב במפורש שמרכיבי קואליציה מתחייבים שבמידה ויהיו יותר מ-70 מנדטים יהיה שינוי בחלוקת סמכויות ותפקידים. כלומר, הכוונה היא ברורה: להחליף בשלב מסוים את הבית היהודי וישראל ביתנו במפלגת העבודה. אחרת אין שום הגיון באותו סעיף, כפי שנחתם בין הליכוד לשתי המפלגות".



לדבריו, "מדובר בקואליציה שלא משקפת את העמדות של המחנה הלאומי, ובהחלט לא לרוחנו בלשון המעטה. לכן החלטתי היא להתפטר מתפקידי כשר החוץ  בתום הישיבה אגיש את ההתפטרות לראש הממשלה, ולהודיע כי אנחנו לא מצטרפים לקואליציה".